b'\n_START_ARTICLE_\nJan Gerrit van Wassenaer van Duvenvoorde\n_START_SECTION_\nBiografia\n_START_PARAGRAPH_\nVa ser el tercer fill del bar\xc3\xb3 Jacob van Wassenaer i de la baronessa Jacoba van Liere, i germ\xc3\xa0 del senyor de Rozenburgh. El 1707 es va casar amb la baronessa Maria Jacoba van Liere (1682-1718), cosina seva i filla de Willem Geertruyd i de la baronessa Anna van Wassenaer.\n_START_SECTION_\nAccions militars\n_START_PARAGRAPH_\nAls 10 anys d\xe2\x80\x99edat s\xe2\x80\x99incorpor\xc3\xa0 al servei naval com a gu\xc3\xa0rdia-marina. El 1690 obtingu\xc3\xa9 la graduaci\xc3\xb3 de capit\xc3\xa0 per m\xc3\xa8rits extraordinaris. El 1691 es va fer c\xc3\xa0rrec, amb 19 anys, d\xe2\x80\x99un vaixell de 50 peces d\xe2\x80\x99artilleria, combatent a la batalla de La Hougue (1692). Particip\xc3\xa0 en la major part de les accions militars de la marina holandesa durant la Guerra de Successi\xc3\xb3 Espanyola. Particip\xc3\xa0 en la batalla de Cadis (1702) sota el comandament dels almiralls anglesos George Rooke i James Butler, i va tenir un paper important a l\xe2\x80\x99acci\xc3\xb3 de la Ria de Vigo (1702). Va participar en la conquesta austriacista de Gibraltar i en la batalla de V\xc3\xa9lez-M\xc3\xa0laga (1704). _NEWLINE_Aquest mateix any, el 1704, va ser ascendit a vice-almirall d\'Amsterdam. Despr\xc3\xa9s va ser al setge de Barcelona (1705), amb el vaixell ins\xc3\xadgnia "Unie" de 92  canons. El 1706 particip\xc3\xa0 en l\'ofensiva sobre Alacant i Cartagena. Despr\xc3\xa9s, guany\xc3\xa0 per a Carles III, sota el comandament de l\'almirall John Leake, les illes d\'Eivissa i Mallorca. Va ser al setge de Tol\xc3\xb3 (1707) i a les accions de Saint Malo i al bombejament de Granville. El 1707 i el 1708 va ser el comandant en cap de la flota neerlandesa del Mediterrani. El 1709 va ser designat tinent-almirall. Segons sembla, parlava un angl\xc3\xa8s excel\xc2\xb7lent i aix\xc3\xb2 el va ajudar en les seves relacions amb l\'almirallat brit\xc3\xa0nic. Es va retirar poc despr\xc3\xa9s del servei actiu i va morir el 29 d\xe2\x80\x99octubre de 1723. A partir de 1709 ja no va ser mai m\xc3\xa9s a la mar, tot i ser "luitenant-admiraal" d\'Holanda i Fr\xc3\xadsia Occidental i, a partir de 1711, "luitenant-admiraal" a l\'almirallat d\'Amsterdam.'